**Informatīvais ziņojums**

**“Par atļauju Finanšu ministrijai (Valsts ieņēmumu dienestam) uzņemties papildu valsts budžeta ilgtermiņa saistības un īstenot projektus un pasākumus Eiropas Komisijas** **tieši administrētajās programmās “Customs” un “Fiscalis””**

1. **Ievads**

Informatīvais ziņojums sagatavots, lai informētu Ministru kabinetu par Eiropas Komisijas (turpmāk – EK) tieši administrētajām programmām “Customs” un “Fiscalis” un Latvijas ieguvumiem, piedaloties šajās programmās. Latviju šajās programmās pārstāv Valsts ieņēmumu dienests (turpmāk – VID), bet programmu pasākumos piedalās arī citu tiešās pārvaldes iestāžu pārstāvji.

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Ņemot vērā, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums, lai VID varētu piedalīties programmu “Customs” un “Fiscalis” administrēšanā un šo programmu pasākumu īstenošanā, nepieciešams attiecīgs Ministru kabineta lēmums.

1. **Informācija par EK programmām “Customs” un “Fiscalis”**

EK 2018. gada maijā pieņēma dokumentu paketi nākamajai daudzgadu finanšu shēmai 2021.–2027. gadam. EK ierosina jaunu un mūsdienīgu ilgtermiņa budžetu, kas ir cieši saistīts ar 27 dalībvalstu ES politiskajām prioritātēm. Lai ES prioritātes sasniegtu efektīvi, budžeta priekšlikums – jaunus instrumentus apvienot ar modernizētām programmām. EK, ņēmusi vērā šo pamatu, budžeta pozīcijā “Vienotais tirgus, inovācija un digitālā nozare” ierosina jaunas programmas “Customs” (Muita) un “Fiscalis”. Jaunās programmas atbalstīs nodokļu un muitas dienestu darbu un sadarbību starp tiem.

Nodokļu jomas daudzgadu rīcības programma “Fiscalis 2020”, kas ir spēkā līdz 2021. gada 30. novembrim, ir devusi ievērojamu ieguldījumu nodokļu iestāžu sadarbības veicināšanā un uzlabošanā ES. “Fiscalis 2020” programmas galvenais mērķis ir uzlabot nodokļu sistēmu pienācīgu darbību iekšējā tirgū, veicinot sadarbību starp iesaistītajām valstīm, to nodokļu iestādēm un to ierēdņiem. Programmas konkrētais mērķis ir atbalstīt cīņu pret krāpšanu nodokļu jomā, pret izvairīšanos no nodokļu maksāšanas un pret nodokļu agresīvu plānošanu, atbalstīt ES tiesību aktu īstenošanu nodokļu jomā, nodrošinot informācijas apmaiņu, atbalstot administratīvo sadarbību un, ja tas ir nepieciešami un atbilstīgi, uzlabojot iesaistīto valstu administratīvās spējas, lai palīdzētu samazināt administratīvo slogu nodokļu iestādēm, un Eiropas elektronisko sistēmu izstrādi un ekspluatāciju. Programma “Fiscalis” un tās sekmīga darbība ir ļoti svarīga pašreizējā ekonomiskajā situācijā, un tai vajadzētu atbalstīt sadarbību fiskālos jautājumos. Līdz šim galvenie ieguvumi bija – samazināta izvairīšanās no nodokļu maksāšanas un nodokļu apiešana (ieviestas informācijas tehnoloģiju (turpmāk – IT) sistēmas – pievienotās vērtības nodokļa informācijas apmaiņas sistēma un akcīzes preču aprites un kontroles sistēma), samazināts slogs nodokļu administrācijām un nodokļu maksātājiem, vienāda, efektīva un iedarbīga ES tiesību aktu piemērošana nodokļu jomā. Latvija atbalsta ES nodokļu administrāciju sadarbības turpināšanu, jo nākotnē risināmais jautājums ir digitālās ekonomikas regulācija, vienlaikus respektējot gan valsts, gan uzņēmēju intereses. Latvija no *EUROFISC* tīkla izveidošanas brīža aktīvi piedalās visās tīkla aktivitātēs un atbalsta iniciatīvas tā darbības attīstībai un paplašināšanai. Laikā, kad nodokļu administrācijām jāturpina nodrošināt efektīvu nodokļu iekasēšanu bieži vien ar mazākiem pieejamiem resursiem, Latvija aktīvi iestājas par moderno tehnoloģiju izmantošanu *EUROFISC* tīkla darbības pilnveidošanai, proti, kopīgās informācijas analīzes ieviešanu ar darījumu tīkla analīzes rīku (*Transaction Network Ananlysis* – *TNA*), kas ļauj visām ES dalībvalstīm veikt kopīgu centralizētu un uz vienotiem riska kritērijiem balstītu riska analīzi pārrobežu pievienotās vērtības nodokļa krāpniecības gadījumu identificēšanai. Tāpēc ir lietderīgi nodrošināt minētās programmas turpināšanu jaunajā programmas periodā 2021.–2027. gadā. Latvija piedalās programmā “Fiscalis” kopš 2003. gada.

Muitas daudzgadu rīcības programma (“Customs 2020”), kas ir spēkā līdz 2021. gada 30. novembrim, nodrošina atbalstu Muitas savienības darbībai un modernizācijai, lai stiprinātu iekšējo tirgu, izmantojot iesaistīto valstu, to muitas dienestu un ierēdņu sadarbību. ES muitas administrācijām jādarbojas tā, it kā tās būtu viena administrācija, sasniedzot līdzvērtīgus rezultātus visā ES Muitas savienības teritorijā. Muitas programma ES līmenī, ko īsteno EK, dalībvalstīm minēto sadarbības pasākumu veidošanai nodrošina ES pamatregulējumu. ES Muitas kodekss kopš 2016. gada ir jaunais muitas tiesiskais regulējums. Tas deva impulsu plašam digitalizācijas projektam, kurā paredzētas 17 dažādas elektroniskās sistēmas, kuru izveide tiks lielā mērā pabeigta līdz 2025. gadam. To visu var īstenot tikai tad, ja dalībvalstu muitas administrācijas intensīvi sadarbosies savā starpā un ar citām iestādēm. Programmas “Customs 2020” līdzšinējās pieredzes galvenie ieguvumi – drošuma un drošības palielināšana, ieskaitot importa kontroles sistēmas, tirdzniecības atvieglošana, ES finanšu interešu aizsardzība ar centralizētām datubāzēm un riska pārvaldības sistēmām. Tāpēc ir lietderīgi nodrošināt iepriekšējās muitas daudzgadu rīcības programmas turpināšanu. Latvija piedalās programmā “Customs” (sākotnēji “Matthaeus”) kopš 1996. gada.

Programmas “Customs” darbību nosaka Eiropas Parlamenta un Padomes 2021. gada 11. marta Regula (ES) 2021/444, ar ko izveido Muitas programmu sadarbībai muitas jomā un atceļ Regulu (ES) Nr. 1294/2013. Programmas “Fiscalis 2020” darbību nosaka Eiropas Parlamenta un Padomes 2021. gada 20. maija Regula Nr. 2021/847, ar ko izveido programmu Fiscalis sadarbībai nodokļu uzlikšanas jomā un ar ko atceļ Regulu (ES) Nr. 1286/2013.

Programmu mērķis – uzlabot un uzturēt Eiropas informācijas sistēmas nodokļu un muitas jomā, sniegt atbalstu administratīvajai sadarbībai, uzlabot nodokļu un muitas jomā strādājošo amatpersonu prasmes un kompetences, vairot izpratni par ES tiesību aktiem nodokļu un muitas jomā un sekmēt to īstenošanu, kā arī atbalstīt administratīvo procedūru uzlabošanu. Programmas cieši saistītas savā starpā un atbalsta viena otru. IT jomā tādi koplietojami komponenti kā datu centra infrastruktūra un kopējais sakaru tīkls cits citu papildina, un tiem ir kopīgs finansējums. Izveidotas identiskas IT pārvaldības pieejas un vienoti horizontālā atbalsta mehānismi. Tiek izmantotas tādas pašas kopīgās darbības, un darbinieku spēju veidošanā un apmācībā tiek ievērota līdzīga pieeja. Programmas pārvaldība ir pilnībā vienādota attiecībā uz priekšlikumu pārvaldību, darbību pārvaldību, īstenošanas aktiem un izpildes uzraudzību.

Programmu “Customs” un “Fiscalis” darbību veidu saraksts:

1. sanāksmes un tamlīdzīgi pasākumi:
* semināri un darbsemināri, parasti piedalās visas valstis, un tajos par konkrētu jautājumu tiek sniegtas prezentācijas, dalībnieki iesaistās padziļinātās diskusijās un pasākumos;
* darba vizītes, ko organizē, lai ļautu ierēdņiem iegūt vai uzlabot savu kompetenci vai zināšanas nodokļu un muitas jautājumos;
1. strukturēta sadarbība projektu veidā:
* projektu grupas, ko galvenokārt veido ierobežots skaits valstu; tās darbojas ierobežotu laiku, lai sasniegtu kādu iepriekš noteikto mērķi ar skaidri noteiktu rezultātu;
* ekspertu komandas, kurās apvieno speciālas zināšanas uzdevumu veikšanai konkrētās jomās;
* pārraudzības pasākums, ko īsteno EK un attiecināmo iestāžu ierēdņu kopīgas komandas, lai analizētu nodokļu un muitas prakses, noteiktu grūtības īstenošanas noteikumos un, ja vajadzīgs, izteiktu ieteikumus ES noteikumu un darba metožu pielāgošanai;
1. cilvēku kompetences un spēju veidošanas darbības:
* vispārēja apmācība vai e-mācīšanas izstrāde;
* tehniskais atbalsts, kura mērķis ir, ieviešot labo praksi un ar to apmainoties, pilnveidot administratīvās procedūras.

Programmu īstenošanai Latvijai piešķirtais finansējums 2016.–2021. gadā.

|  |  |  |  |
| --- | --- | --- | --- |
| Gads | “Fiscalis 2020”EUR | “Customs 2020”EUR | Pārskata periodā paveiktais |
| 2016. | 139 270 | 159 401 | Finansējums tika apgūts dalībai projektu grupās, semināros, apmācībās un darba vizītēs, kā arī pasākumu organizēšanai Latvijā. Vidēji katra kalendāra gada periodā no “Customs” programmas finansējuma ir noticis 181 pasākums, kuros piedalījās 247 dalībnieki, no “Fiscalis” programmas finansējuma ir notikuši 112 pasākumi, kuros piedalījās 176 dalībnieki. Finansējums tika izlietots šādiem mērķiem:1. atbalstīt ES tiesību aktu/politikas izstrādi, saskaņotu piemērošanu un efektīvu ieviešanu – 50 % (“Customs”);
2. attīstīt, uzlabot, ekspluatēt un atbalstīt Eiropas muitas informācijas sistēmu – 38 % (“Customs”) un informācijas sistēmu nodokļu jomā – 21 % (“Fiscalis”);
3. noteikt, attīstīt, dalīties un piemērot labāko darba pieredzi un administratīvās procedūras – 7 % (“Customs”) un 29 % (“Fiscalis”);
4. uzlabot sadarbību starp muitas dienestiem un atbalstīt “Customs” programmu īstenošanu – 5 % un “Fiscalis” programmu īstenošanu – 29 %;
5. atbalstīt administratīvās sadarbības aktivitātes – 32 % (“Fiscalis”).

2020.–2021. gadā sanāksmes visvairāk notika virtuāli, kopā 2020. gadā – 134 virtuālās sanāksmes (“Customs”/“Fiscalis”).Programmu fiskālais gads ir no 1. aprīļa līdz nākamā gada 31. martam. 2021. gadā programmu fiskālā gada beigas – 30. novembrī. |
| 2017. | 106 958 | 143 403 |
| 2018. | 127 787 | 170 523 |
| 2019. | 136 372 | 182 531 |
| 2020.–2021. | 34 437piešķirtais finansējums | 45 125piešķirtais finansējums |

Programmu “Customs” un “Fiscalis” jaunais darbības periods noteikts no 2021. gada 1. decembra līdz 2027. gada 31. decembrim. Pirmais finansēšanas periods noteikts:

* “Customs” programmai – no 2021. gada 1. decembra līdz 2022. gada 31. decembrim;
* “Fiscalis” programmai – no 2021. gada 1. decembra līdz 2023. gada 31. decembrim.
1. **EK programmu “Customs” un “Fiscalis” pasākumu finansēšana un ilgtermiņa saistības valsts budžetā**

Pirms katra fiskālā gada sākuma EK pieņem finansēšanas lēmumus, kas nosaka Gada Darba Programmu (GDP), un katrai programmai piešķir budžetu. Pamatojoties uz šo lēmumu, ar programmas dalībvalstīm (līdz 27 ES dalībvalstīm un 7 ES kandidātvalstīm) tiek noslēgti Granta līgumi par katras programmas kopīgo darbību plānu. Apstiprināto budžetu katrai dalībvalstij pēc nepieciešamības var arī palielināt vai samazināt noteiktā finansēšanas perioda laikā, bet tikai piešķirtā kopējā budžeta ietvaros.

1. Pirmo priekšfinansējuma maksājumu 60 % apmērā no dalībvalstij apstiprinātās summas EK ieskaita kontā 30 dienu laikā no dotācijas līguma parakstīšanas starp EK un dalībvalsti.
2. Otro priekšfinansējuma maksājumu 30 % apmērā EK pārskaita pēc dalībvalsts pieprasījuma ar nosacījumu, ka pirmais priekšfinansējuma maksājums ir izmantots vismaz 70 % apmērā, pamatojoties uz pārskatu datiem pieprasījuma veikšanas brīdī (radušies vai paredzamie) 60 dienu laikā.
3. Atlikušie 10 % no apstiprinātā finansējuma var tikt izmantoti kā papildu maksājums, ja faktiskais patēriņš uz dalībvalsti pārsniedz piešķirto priekšfinansējumu, taču ir zemāks nekā valstij piešķirto līdzekļu limits. Atlikušo summu EK ieskaita pēc finanšu pārskata iesniegšanas par visu darbības periodu 90 dienu laikā.

Granta līguma segto izmaksu veidi:

* dalībvalstu delegātu ceļa izmaksas (atlīdzina, pamatojoties uz vienības izmaksām);
* dienas nauda dalībvalstu delegātiem (atlīdzina, pamatojoties uz vienības izmaksām);
* dalībvalstu delegātu naktsmītnes izmaksas (atlīdzina, pamatojoties uz vienības izmaksām);
* organizatoriskās izmaksas (atlīdzina 100 % apmērā, pamatojoties uz faktiskajām izmaksām).

Programmu īstenošanai papildu nacionālais līdzfinansējums nebūs nepieciešams, jo ar komandējumiem saistītās izmaksas plānots segt noteikto vienības izmaksu ietvaros.

Gadījumā, ja programmas pasākumu īstenošanai tiks izlietots viss avansa veidā piešķirtais finansējums (90 % no valstij apstiprinātās summas), programmās plānoto pasākumu turpmākai īstenošanai būs nepieciešams valsts budžeta priekšfinansējums, nepārsniedzot 10 % no Latvijai apstiprinātā programmu finansējuma. Nepieciešamais priekšfinansējums tiks pārdalīts no budžeta resora “74. Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”. Pēc gala norēķinu veikšanas ar EK saņemtais finansējums izlietotā valsts budžeta priekšfinansējuma apjomā tiks ieskaitīts valsts budžeta ieņēmumos.

**3.1. Ilgtermiņa saistības EK programmu “Customs” un “Fiscalis”
Latvijas (VID) pasākumu īstenošanai**

Programmu “Customs” un “Fiscalis” pasākumu īstenošanai pirmajā finansēšanas periodā VID kā Latvijas pārstāvim provizoriski būs pieejams EK finansējums 500 000 EUR apmērā, bet nākamajos finansēšanas periodos programmā “Customs” 200 000 EUR ik gadu un programmā “Fiscalis” 150 000 EUR ik gadu. Administratīvie izdevumi, kuri ir paredzēti programmu koordinēšanai, ir iekļauti Latvijas piešķirtā finansējumā. Programmu pasākumu īstenošanas izdevumu segšanai nepieciešamā finansējuma provizoriskais sadalījums pa gadiem norādīts 1. tabulā.

|  |  |
| --- | --- |
| 1. tabula. **Latvijas pasākumu īstenošanai plānotais finansējums (ilgtermiņa saistības valsts budžetā)** | *EUR* |
|  | 2021 | 2022 | 2023 | 2024 |
| Pirmais finansēšanas periods |
| Programmas “Customs” pasākumu īstenošana | 10 000 | 190 000 | 0 |  |
| Programmas “Fiscalis” pasākumu īstenošana | 10 000 | 140 000 | 150 000 |  |
| Turpmākie finansēšanas periodi |
| Programmas “Customs” pasākumu īstenošana |  |  | 200 000 | 200 000 |
| Programmas “Fiscalis” pasākumu īstenošana |  |  |  | 150 000 |

Izdevumi Latvijas pasākumu īstenošanai tiks plānoti Finanšu ministrijas budžeta apakšprogrammas 73.07.00 “Eiropas Kopienas finansētie projekti iekšējā tirgus uzlabošanai nodokļu un muitas sistēmā” ilgtermiņa saistību pasākumos Nr. CAFP/FM/006 “Customs piešķirtais finansējums Valsts ieņēmumu dienestam” un Nr. CAFP/FM/007 “Fiscalis piešķirtais finansējums Valsts ieņēmumu dienestam”.

**3.2. Ilgtermiņa saistības EK programmu “Customs” un “Fiscalis”
pārējo dalībvalstu pasākumu īstenošanai**

Līdz 2021. gada 30. novembrim abu programmu centrālo pārvaldību nodrošinās EK Nodokļu politikas un muitas savienības Ģenerāldirektorāta programmu vadības komiteja, savukārt, sākot ar 2021. gada 1. decembri, Granta koordinatora loma pilnībā ir jāuzņemas kādai no dalībvalstīm. Pēc minētā perioda EK vairs nav atļauts īstenot nevienu no Granta koordinatora uzdevumiem. Līdz šim daļēju Granta koordinatora lomu veica Beļģijas nodokļu administrācija, kas nepiedalījās tiešā Granta pārvaldībā un īstenošanā. EK programmu vadības komiteja aicināja dalībvalstis izrādīt interesi, lai uzņemtos pilntiesīgu Granta koordinatora lomu, un uzrunāja arī Latviju izskatīt iespēju uzņemties minēto programmu Granta koordinatora lomu pirmajam darbības periodam (“Customs” programmai 2021.–2022. gadam, “Fiscalis” programmai 2021.–2023. gadam).

VID piekrita no 2021. gada 1. decembra uzņemties abu programmu centrālo pārvaldību (Granta koordinatora lomu) un 2020. gada 4. decembrī tika saņemts EK apstiprinājums.[[1]](#footnote-1) Kļūt par Granta koordinatoru Latvijai stratēģiski nozīmē iegūt vēl plašāku starptautisko pieredzi programmu koordinēšanā ES līmenī. Abu programmu centrālo pārvaldību VID nodrošinās esošo personālresursu un noslodzes ietvaros. VID darbiniekiem, kuri veiks šos pienākumus, tiks definēti pienākumi un tam patērētais laiks, jo EK līdzfinansēs darbinieku atlīdzību par ieguldīto laiku papildu pienākumu veikšanai piemaksu veidā, kuras segs no programmu līdzekļiem.

Programmu īstenošanai noteiktas darbības administratīvajā koordinēšanā:

* Granta līguma slēgšana ar dalībvalstīm *eGrants* sistēmā;
* pārskata sagatavošana (EK *eGrants* sistēmā, EK ART sistēmā);
* komunikācija ar EK *eGrants* sistēmā.

Plānotā programmu Grantu administrēšana:

* finanšu līdzekļi EK programmu “Customs” un “Fiscalis” pasākumu īstenošanai no EK tiks saņemti Valsts kasē atvērtā deponētajā kontā (provizoriskais sadalījums pa gadiem norādīts 2. tabulā);
* 2021. gadā no EK tiks saņemts finansējums 60 % priekšfinansējuma pārskaitīšanai visām dalībvalstīm (orientējoši 7,38 milj. EUR 2021. gada decembrī);
* 2022. gadā no EK tiks saņemts finansējums 30 % priekšfinansējuma pārskaitīšanai visām dalībvalstīm (orientējoši 3,69 milj. EUR). Finansējums tiks saņemts tikai tad, ja būs nepieciešams un būs izlietoti 70 % no pirmā avansa;
* 2023. gadā pēc programmas “Customs” pirmā finansēšanas perioda noslēguma no EK tiks saņemts atlikušais finansējums (līdz 10 % no grantu kopējās summas) un pārskaitīts dalībvalstīm;
* 2024. gadā pēc programmas “Fiscalis” pirmā finansēšanas perioda noslēguma no EK tiks saņemts atlikušais finansējums (līdz 10 % no grantu kopējās summas) un pārskaitīts dalībvalstīm;
* maksājumi programmu pārējām dalībvalstīm tiks plānoti Finanšu ministrijas valsts pamatbudžeta apakšprogrammā 73.07.00 “Eiropas Kopienas finansētie projekti iekšējā tirgus uzlabošanai nodokļu un muitas sistēmā” jaunu ilgtermiņa saistību pasākumu veidā atbilstoši 3. tabulā norādītajam apjomam.

|  |  |
| --- | --- |
| 2. tabula. **EK finansējums programmu īstenošanai pirmajā finansēšanas periodā** | *milj. EUR* |
|  | 2021 | 2022 | 2023 | 2024 | KOPĀ |
| Programmas “Customs” pasākumu īstenošana | 2,58 | 1,29 | 0,43 | 0 | 4,3 |
| Programmas “Fiscalis” pasākumu īstenošana | 4,8 | 2,4 | 0,0 | 0,8 | 8,0 |

|  |  |
| --- | --- |
| 3. tabula. **Pārējām dalībvalstīm pārskaitāmais finansējums (ilgtermiņa saistības valsts budžetā)** | *milj. EUR* |
|  | 2021 | 2022 | 2023 | 2024 | KOPĀ |
| Programmas “Customs” pasākumu īstenošana | 2,46 | 1,23 | 0,41 | 0,0 | 4,1 |
| Programmas “Fiscalis” pasākumu īstenošana | 4,62 | 2,31 | 0,0 | 0,77 | 7,7 |

Finanšu ministrs J. Reirs

Bukajeva 67122677

Karina.Bukajeva@vid.gov.lv

1. Vēstule Nr. TAXUD.E.3.001/ADS (2020) 8 154 853. [↑](#footnote-ref-1)